ORDE do 9 de abril de 2008 sobre a aprobación definitiva do expediente de modificación puntual do Plan Xeral de Ordenación Municipal do Concello de Chantada, na rúa do Rego.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 09/05/2008

O Concello de Chantada remite o proxecto de modificación puntual referido, solicitando a aprobación definitiva do expediente, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia modificada parcialmente pola Lei 15/2004 (en diante Lei 9/2002).
I. Antecedentes.
-O Concello de Chantada dispón dun Plan Xeral de Ordenación Municipal aprobado definitivamente o 29 de xullo de 1985, o cal define a ordenación vixente no ámbito afectado pola presente modificación puntual como solo urbano e regula esta mediante a ordenanza nº 2 Edificación pechada ou en liña, que establece unhas alturas e fondos de edificación concretos.
-Estase a tramitar un Plan Xeral de Ordenación Municipal do que emitiu informe a consellería pero non acadou a súa aprobación inicial ata a data de hoxe.
-O expediente foi obxecto de informe previo á aprobación inicial polo director xeral de Urbanismo o 26 de setembro de 2007.
-Mediante oficio con data de rexistro de entrada do 30 de xaneiro de 2008, o concello remítelle á Delegación Provincial de Lugo de Política Territorial, Obras Públicas e Transportes, expediente administrativo acompañado dunha copia do documento aprobado provisionalmente polo Pleno do concello o 24 de xaneiro de 2008.
-Consta Decisión do 1 de agosto de 2007, da Dirección Xeral de Desenvolvemento Sostible, sobre a non-necesidade de avaliación ambiental estratéxica da modificación puntual do Plan Xeral de Ordenación Municipal de Chantada, na rúa do Rego.
No expediente administrativo consta que a documentación e a tramitación administrativa da modificación se axusta ás determinacións contidas no artigo 85 da Lei 9/2002, do 30 decembro, de ordenación urbanística e protección do medio rural de Galicia. O Concello de Chantada aprobou provisionalmente o expediente o 24 de xaneiro de 2008.
II. Consideracións e fundamentación.
II.1 De acordo co informe-proposta da Dirección Xeral de Urbanismo do 9 de abril de 2008, cómpre facer as seguintes consideracións:
1. Contido e alcance da modificación:
Proponse na presente modificación a ampliación do largo da rúa do Rego que, segundo o planeamento vixente, presenta un estreitamento na súa embocadura coa praza Santa Ana. Esta estrangulación ten unha distancia aproximada entre aliñacións de 6 m, o que dificulta a accesibilidade peonil e de vehículos o parque público, e bolsa de solo urbanizable que se atopan ao norte.
Establécese, polo tanto, unha nova aliñación que ten un mínimo de 8 m e máis unha beirarrúa asoportalada de 2 m, o que daría un total de 10 m de accesibilidade.
Pola reconfiguración e desprazamento de aliñacións e fondos de edificación, xustifícase na memoria que non se incrementan a intensidade de uso da zona afectada pola modificación nin os fondos ou alturas de edificación do planeamento vixente.
2. Xustificación da modificación:
Como xustificación da modificación do planeamento consistente na ampliación do largo da rúa do Rego, arguméntase o desconxestionamento urbano e maila mellora na articulación dos espazos libres públicos da praza Santa Ana e máis parque público que se desenvolveu no antigo campo da feira situado o norte, xa nomeados con antelación.
A finalidade expresada encaixa entre as razóns de interese xeral que recolle o artigo 94.1º da Lei 9/2002.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1. De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do Plan Xeral de Ordenación Municipal do Concello de Chantada, na rúa do Rego.
2. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
3. Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 9 de abril de 2008.
María José Caride Estévez
Conselleira de Política Territorial, Obras Públicas
e Transportes